L'Ajuntament de Sagunt signa un conveni perquè l'alumnat del curs ‘Auxiliar d'ajuda a domicili’ realitze pràctiques en AFACAM
11 de setembre 2017

![](/media/xzyewed4/88-img_6105-c.jpg)  
  

L'alcalde de Sagunt, Quico Fernández, i el president d’AFACAM (Associació de Familiars de Persones amb Malaltia d'Alzheimer i Altres Demències del Camp de Morvedre i Puçol), Valentín Parra, han signat este matí en dependències municipals el conveni de col·laboració per a la realització de formació pràctica en centre de treball i de pràctiques no laborals en empresa. D'esta manera, alumnat del Programa d'Itineraris per a la Inserció Sociolaboral, que estan duent a terme conjuntament els departaments de Promoció Econòmica i Serveis Socials, podrà complementar la seua formació de forma pràctica a AFACAM.

L'objectiu d'este conveni és facilitar la inserció laboral de l'alumnat d'este programa, dirigit a persones en risc d'exclusió social del barri Baladre. El programa, que compta amb subvenció del Fons Social Europeu i que impulsa la vicepresidència i Conselleria d'Igualtat i Polítiques Inclusives, va començar a l'inici de l'any, finalitzarà el 31 de desembre i per ell han passat mig centenar de persones. Concretament seran els que han participat en l'acció formativa “Auxiliar d'ajuda a domicili” els que podran beneficiar-se d'este conveni amb AFACAM.  

En la signatura, l'alcalde, Quico Fernández ha declarat que **“estes polítiques van en la línia que és prioritària per a nosaltres: buscar una societat més justa on ningú, siga quina que siga la seua edat i condició econòmica o de qualsevol altre tipus, es quede marginat”.** Així mateix, Fernández ha agraït a AFACAM **“el seu treball absolutament desinteressat” i ha anunciat que “estem treballant en l'ampliació del centre perquè el treball es puga desenvolupar en millors condicions, i evidentment estem oberts a qualsevol col·laboració amb AFACAM i altres entitats en esta línia de treball”.**  

Per la seua banda, els representants d’AFACAM, han agraït a l'Ajuntament la seua confiança i han posat l'accent en la importància de la formació dels cuidadors d'este tipus de malalts. Així mateix, el seu president, Valentín Parra, ha manifestat que el seu repte és **“fer entendre que existix una associació disposada a ajudar els pacients amb Alzheimer i espere que seguim sensibilitzant la població que hi ha vida després que es presente esta malaltia, ja que es pot perllongar la vida cognitiva d'estes persones”,** cosa en què també coincidia la secretària de l'entitat, Rosario Moreno.​  

  

![](/media/josb4fuu/88-img_6110-c.jpg)  
  

La regidora de Serveis Socials, Mónica Caparrós, ha mostrat la seua satisfacció pel funcionament del curs i ha expressat la necessitat de donar a la gent este tipus de formació, ja que **“la societat tendeix a envellir i hem de proporcionar les cures necessàries. En este cas hem format a persones per a atendre a gent amb problemes de demència o algun tipus de malaltia mental que minva les seues capacitats. I tenint en el municipi una associació com AFACAM, amb tanta experiència i compromís amb este nucli de població, és ideal que hàgem conjuminat tot”.**

Miguel Chover, com a regidor de Promoció Econòmica, també ha incidit en el gran paper formador que té este tipus de cursos i ha assenyalat que **“la col·laboració amb AFACAM suposa no solament un benefici per a la societat, sinó també un benefici individual per a esta gent que necessita ajuda”.** Finalment, ha expressat: **“esteu fent una acció col·laborativa molt important perquè esta gent que es forma busque treball”,** dirigint-se als representants d’AFACAM.  

Les pràctiques es duran a terme durant l'últim període del curs i es desenvoluparan en la unitat de respir que disposa AFACAM en Camí dels Rolls, 4, Sagunt.  

Tal com s'arreplega en el conveni, l'Ajuntament i AFACAM elaboraran conjuntament un programa formatiu en el qual constaran les àrees o departaments de treball en els quals participarà l'alumnat, amb els continguts a desenvolupar i la temporalització corresponent en cadascuna d'elles, la durada, el lloc i l'horari, així com el desenvolupament de les activitats formatiu-productives i d'avaluació. El professor-tutor que ha impartit la formació teòrica serà, junt al tutor de l'empresa, l'encarregat de realitzar el seguiment i l'avaluació de l'alumnat​.  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-signa-un-conveni-perque-l-alumnat-del-curs-auxiliar-d-ajuda-a-domicili-realitze-practiques-en-afacam/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-signa-un-conveni-perque-l-alumnat-del-curs-auxiliar-d-ajuda-a-domicili-realitze-practiques-en-afacam/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-signa-un-conveni-perque-l-alumnat-del-curs-auxiliar-d-ajuda-a-domicili-realitze-practiques-en-afacam/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-signa-un-conveni-perque-l-alumnat-del-curs-auxiliar-d-ajuda-a-domicili-realitze-practiques-en-afacam/)